
Tento oponentský posudek píšem s dvojdňovým omeškaním z postele, potom čo som sa dva dni nevedela pohnúť kvôli črevnej chrípke. Markétinu diplomovku som čitala v horúčke a popri tom ako som ju čítala som si spomenula na citát od americkej umelkyne Johanny Hedvy z jej textu Sick Woman Theory, v ktorom opisuje ako chorý človek nieje schopný protestovať voči systému, ktorý ho spravil chorým a neumožňuje mu sa vyliečiť, pretože samotný systém kapitalizmu je postavený na nekrologike odstraňovania slabých, iných a nenormálnych.. v tom citáte sa Hedva pýta:  "Ako má človek hodiť tehlu do okna banky, keď nevie vstať z postele?" 


How do you throw a brick through the window of a bank if you can’t get out of bed?
Johanna Hedva


Markéta sa vo svojej diplomovej práci pýta podobné otázky súvisiace s kritickou reflexiou a pozastavením sa nad súčasným stavom chorobne orientovaným vykorisťujucim trhom, ktorý slabým, chorým, dlžným, nezaradeným resp. vyradeným nedovoľuje stať sa súčasťou systému. Tieto otázky esejisticky rozpracováva najmä v písomnej časti diplomovej práce. V nej zozbierala materiály vychádzajúce z článkov a videí, ktoré kombinuje s osobnými skúsenosťami a úvahami nad prácou a paradoxami spojenými s jej potrebou, zbytočnosťou, nestálosťou a neviditeľnosťou. Skrz ne sa dokumentaristickým pohľadom zamýšľa  nad svojou vlastnou umeleckou prácou. 

Idiocká a neviditeľná práca 

Jej kresebný “pracovný” denník som mala možnosť sledovať od začiatku tohoto roku, kedy mi predstavila rozpracovanosť svojej diplomovej práce v troch polohách  a to kresbách - maľbách, knižky a videohry. Ja som v tom období spoločne s Petrom Soukupom pracovala na preklade textu Bojany Kunst - Práce tanečnice, v ktorom Kunst rozoberá genealógiu súčasnej prostfordistickej spoločnosti, prekariát spojený s idiockou zbytočnou prácou, s množstvom odpadovej práce a sleduje akú rolu v tom zohráva umelekyňa, tanečnica, ktorá pracuje v kolektívnom skupinovom tele a aké nástroje používa na deakceleráciu hromadenia nadiktovaných slepých algorytmov pracovných úloh a úkonov. Tento text sa s Markétinou témou prelínal v otázkach starostlivosti a prekariátu. Už v tom období sme sa bavili o textoch Silvie Federici a Manifeste údržby umenia umelkyne Mierle Laderman Ukeles, ktoré narážajú na problém ohodnotenia práce žien a neviditeľnosti domácich prác a prác spojených so starostlivosťou. V kresbách, ale i textoch ktoré sledujem a čítam v Markétinej diplomovej práci sa objavuje často zmienka o tejto neviditelnej práci. V maľbách, knižke aj videohre ide primárne o vyobrazenie rukodielnych, rekonstrukčných prác, upratovanie, záhradníčenie, no zároveň vyobrazenie postfordistickej práce v kancelárii, čiže neviditelnej, nemateriálnej práce, márnenie času alebo čakanie pred úradom práce, ktoré pripomína Ondákov čakajúci rad bez úradu. 

Proletariát, prekariát, socialisický realizmus a meme

Markéta svoje obrazy nazýva niečím medzi socialistickým realizmom alebo meme. Zámerne chce teda pracovať s touto pop figurálnou retro estetikou vyobrazujúcou pracujúcich v ich každodenných rytmizovaných úkonoch a to v polohe ilustratívnej kresby rozpracovanej do maľby s odkazom na pôvodný kresebný motív, ktorý je akoby návodom na vykreslenie odkazujúc sa na 70’kovské náučné kresby a návody.

Zároveň ju zaujímajú ju súčasné polohy video tutoriálov a diy techník. Tento prístup aplikuje najmä v knižke, v ktorej obrazovo rozpracuváva procesy prác záhradničenia alebo upratovania. Podobne je tomu v hre, v ktorej má hráčka za úlohu vyčistiť priestor za daný čas, na základe čoho je ohodnocovaná istým počtom bodov. Markéta tu sarkasticky naráža na systém kapitalistického akumulovania práce na základe bodových a kreditovaných systémov, ktoré vynechávajú respektíve neoperujú s možnosťou zlyhania a neschopnosti úkon vykonať. 

Vyobrazené motívy sú akousi denníkou polohou a zápiskami “neviditeľných” prác. Táto séria sleduje podobnú otázku akú Ukeles kladie na začiatku svojho Manifestu údržby umenia (Manifest Maintenance Art ’69) “Kyslým cukríkom každej revolúcie je otázka po revolúcii, kto príde odpratať smeti v pondelok ráno?” 

“Sourball of every revolution: after the revolution, who’s going to pick up the garbage on Monday morning?”
Mierle Laderman Ukeles

Spolupráca, procesuálnosť a seriálovosť

Silným aspektom Markétinej práce je okrem kresebných a maliarskych pracovných denníkov, aspekt spolupráce. Markéta sa pre inštaláciu svojej diplomovej práce rozhodla vylepšiť skladný priestor ateliéru maľby v spolupráci s Adriánom Altmanom a to napriek problémom, ktoré vyplývali z ohodnotenia ich práce, ktorá sa v kolonkách Akadéie vníma ako študentská. Na programovaní a dizajne hry spolupracovala s Alex Petrovou pod labelem Pink Flamingos a na tisku a väzbe knižky spolupracovala s Vojtou Hrubantem a Vlaďkou Šturmovou. 

Jej práca má už dlhodobo potenciál vytvárania tématicky ucelených sérií v médiách videa, kresby, maľby, či grafiky. Bude zaujímavé sledovať ako sa tieto procesy zviditeľňovania neviditelnej práce, procesy spolupráce a ich problematizácia rozvinú ďalej. Oceňujem písomnú časť práce, ktorá síce nie je súčasťou inštalácie, no vnímam ju ako potenciál ďalšieho knižného alebo video spracovania. Inštaláciu si v toto momente zatiaľ iba predstavujem z postele, pretože je momentálne ešte v procese a baví ma predstava, že môže mať tento rozpracovaný charakter položenej otázky, kto príde odpratať smeti zajtra ráno.

